Papersnake/gushiwen huggingface dataset:
宫词 其二十四
赵佶（宋代）

湘簟凉生暑气微，午天攲枕向纱帏。辘轳车扇间关处，双月回廊彩凤飞。
同德麟仲宝过谢公定酌酒赏菊以悲哉秋之为气
李廌（宋代）

霜风陨高木，零落临艾萧。
幽芳枝孤秀，华心慰无聊。
堂中老元亮，日赋归去谣。
杖屦乐三径，为尔甘折腰。
同李鲁二郎中游三茅观
王炎（宋代）

羽衣邀我坐团蒲，一穗香云绕竹炉。
九陌红尘飞不到，疑从木末入县壶。
送愚庵和尚赴资福
释广闻（宋代）

十分消息在竿头，片甲纤鳞未足收。怪得一番浮子动，西湖明月上金钩。
金精歌
曾原（宋代）

玄龙卷雨翻东溟，万华变灭如轻尘。
雹拳破瓦万甲疾，只恐天地今无春。
东来一马当轩下，云叶眵剥天痕青。
云开衡岳韩子到，此事恍惚今难凭。
桃源有路不可入，桃花影绝那得寻。
喳喳鹊鸣拔鸟起，岂子伟语曰沧溟。
联骑瘦蹇踏脆绿，见者谓我椒庭人。
瑶琴飞响暗雪瀑，杰句泣画逃山精。
胸蟠玉虹世李白，笔舞铁锁今颜卿。
飞仙遗章出天韵，引觞清本义球琳鸣。
泉淙淙兮灵鼓，山崇崇兮太古。
神明有舍炳万象，何处人间非紫府。
灵根晔晔贯元气，瞬睫蓬莱无弱水。
云褷褷，露泚泚。
米珠簸兮方秤，橘杜同兮舟里。
谢池春·残寒销尽
李之仪（宋代）

残寒销尽，疏雨过，清明后。花径敛余红，风沼萦新皱。乳燕穿庭户，飞絮沾襟袖。正佳时，仍晚昼。著人滋味，真个浓如酒。
频移带眼，空只恁、厌厌瘦。不见又思量，见了还依旧。为问频相见，何似长相守？天不老，人未偶。且将此恨，分付庭前柳。
颂古四十首 其二十七
释守珣（宋代）

张公末醉李公扶，从此嘉声满道途。却被金刚开口笑，谁能爱你护身符。
次彦深韵
洪皓（宋代）

虽遇严冬喜气和，开筵出妓骋婆娑。
折腰翘袖为公寿，愿赞监军早戢戈。
题沈鸟盆户股
李氏子（宋代）

洪州沈鸟盆，塑佛拾三尊。
一朝饭冻死，衣不庇其臀。
见旧题壁
李长吉（宋代）

小迟点笔醉还嗔，画断萧梁古佛尘。
今日重来应抵掌，十年分付未逢人。
漫成三首
张耒（宋代）

驱除牢愁须酒圣，狼藉春色要花红。
定知春来无一事，苦教有情愁得侬。
经岳阳战场
潘永祚（清代）

系艇巴陵日已斜，洞庭秋色老苍葭。城经百战增新垒，路转千村少旧家。

旷野碧磷吹冻火，中宵白骨语寒沙。精魂枉入春闺梦，酹酒谁来水一涯。
三兄襄阳书来示近诗一册因寄
程襄龙（清代）

禽鱼别墅堆千卷，鸡犬村墟合一乡。画里有诗诗里画，孟襄阳与米襄阳。
感怀奉呈纯父
吕南公（宋代）

去年三月出京关，汴水东奔不可宽。今岁此时还逆旅，牡丹开可未曾看。

春风祇管添须发，世事争来触肺肝。传语百忧休恣横，已因泉石著南冠。
后汉门。鲍宣妻
周昙（唐代）

君恶奢华意不欢，一言从俭亦何难。

但能和乐同琴瑟，未必恩情在绮纨。
周元举侍郎梅花次韵三首
葛立方（宋代）

怪底穷冬凛冽天，一枝香艳媚尊前。
未应黑帝专司杀，谁道青尊独斡权。
冷伴素蟾斜弄影，轻飞么凤欲相先。
坐中人是王夷甫，幽韵清标两半鲜。
处州叶德共挽诗
项安世（宋代）

属厌多年所，归来近月评。
望之重十舍，已矣又平生。
无复论乡曲，犹能接舅甥。
短章随嘒管，凄断不成声。
雨中上仙霞岭
李锴（清代）

黄须野客好服奇，高冠长铗纷陆离。龙沙惨澹海月碧，匹马往陆尝东西。

三十飘萧鬓毛秃，乾糇易果饥驱腹。掉头更作万里行，岁晚蛮山杖秋竹。

蛮山峨峨闽越界，控海横江森仄隘。一峰遒紧群峰颓，百物从之出奇怪。

赤松蜿蜒复蚴蟉，怪石横叠于菟首。暝翻白日雷霆惊，冷戛霜空神物走。

高寒薄天朝气变，出云入云看不见。双屐茸茸踏石花，但觉阴森湿人面。

淫蒸土下互温冽，高处阴风吹作雪。玲珑玉树披素华，枝叶碎凿秋冰骨。

土囊势张风力峭，刁刁调调号百窍。鼪鼯乱窜鸺鹠叫，深潭沈沈窟龙啸。

斯须冥漠万壑沈，急雨扑灭山头烧。野客抵掌发狂笑，此游差快殊不料。
织图二十四首·下簇
楼璹（宋代）

晴明开雪屋，门巷排银山。
一年蚕事办，下簇春向阑。
邻里两相驾，翁媪一笑欢。
后妃应献茧，喜色开天颜。
学书十绝 其三
李之仪（宋代）

未逢四祖且堆堆，才见龙潭眼便开。龙去潭空人自老，衔花百鸟漫飞来。
沁园春·明月呈规
佚名（宋代）

明月呈规，祥烟非雾，载符梦铃。记前时已庆，人间鸑鷟，今番再见，天上麒麟。知是于门，功标紫府，夜半仙官敕五丁。亲送与，向君家作个，难弟难兄。绝奇不数徐卿。看他日名登千佛经。正翁翁矍铄，婆婆老福，薰修觉海，结果初成。自愧空词，不酬杯水，汤饼难充堂上宾。无功也，这犀钱玉果，敢望平分。
离家
王迈（宋代）

无端轻弃白云坳，似被梅花唤出郊。
岁律堂堂蛇赴壑，宦途役役燕营巢。
数更听雨情何极，忧国怀家睫不交。
老了英雄天不管，那堪更被山嘲小。
邻人于野田获马招予试骑之感得二章 其一
姚燮（清代）

志无一世迥谁亲，战骨纷纷感朽陈。秋满山河延颈啸，意求刍稿屈身驯。

缚来如狗村儿侮，耕不为牛野老嗔。八尺井绳笼作辔，看吾罄控狎飙轮。
迷阳之什三章
王世贞（明代）

迷阳如束，母罥子足。伊其埽除，视葹则馥。媒媒厥好，以余贻辱。

迷阳如荼，母罥子裾。视葹则馥，伊其埽除。媒媒厥觏，以余贻诛。

迷阳施施兮，葹离离兮。将疢子治兮，益子之菑兮。
戏子由
苏轼（宋代）

宛丘先生长如丘，宛丘学舍小如舟。
常时低头诵经史，忽然欠如屋打头。
斜风吹帷雨注面，先生不愧旁人羞。
任从饱死笑方朔，肯为雨立求秦优。
眼前勃溪何足道，处置六凿须天游。
读书万卷不读律，致君尧舜知无术。
劝农冠盖闹如云，送老齑盐甘似蜜。
门前万事不挂眼，头虽长低气不屈。
余杭别驾无功劳，画堂五丈容旗旄。
重楼跨空雨声远，屋多人少风骚骚。
平生所惭今不耻，坐对疲氓更鞭箠。
道逢阳虎呼与言，心知其非口诺唯。
居高忘下真何益，气节消缩今无几。
文章小技安足程，先生别驾旧齐名。
如今衰老俱无用，付与时人分重轻。
言怀贻寓居
曾几（宋代）

郊居麦风凉，佛屋梅雨润。
萦帘一炷香，隐几百念尽。
时从黄卷语，坐看青灯烬。
昏昏花乱眼，种种雪侵鬓。
怀哉佳友朋，久矣阙亲近。
其谁破愁寂，令我生鄙吝。
及閒当过君，请以茗椀进。
言诗固不能，把酒亦无分。
探春慢
殷秉玑（清代）

水拂风裙，路攀虹带，逆著崖流堪上。高欲拿云，危如驱石，劈破丹扉分两。

满壑青如滴，衬天外、烟波摇荡。照来镜样湖光，凝眸真觉清旷。

称我登临幽赏。共俊侣清游，俯仰何妨。刻翠题诗，选红酹酒，山也笑容相望。

可惜寻春晚，只剩得、紫苔花放。谁送樵归，夕阳斜阁青嶂。
送子威兄钤兵池阳
曹勋（宋代）

伊昔侍伯父，一官尉池阳。
时年方九龄，读书未知方。
於今涉五纪，皤然须须霜。
兹喜伯兄官，钤兵总戎行。
素风出韬略，貔貅禀闳纲。
小试部勒勤，著鞭扬荣光。
青林脱幽箨，浓绿栖残芳。
起予水云心，尚拘朝市忙。
齐山上穹碧，九华俨珪璋。
紫岩楮敲冰，云叶供展张。
清江霁远目，帆樯下沧浪。
林泉作佳游，为公发天藏。
伯父昔所临，云汉披天章。
琳琅戛鸣球，往往题僧坊。
何当切访问，便与磨珉苍。
蔗於门户间，能事岁月长。
仙舟涉初夏，浮家及清凉。
毫举尘土境，海运图南翔。
兄弟各垂白，语离热中肠。
原言养浩然，时举黄金觞。
因风托素鳍，访我菰蒲乡。
后汉门。桓帝
周昙（唐代）

能嫌跋扈斩梁王，宁便荣枯信段张。

襄楷忠言谁佞惑，忍教奸祸起萧墙。
飞霞子琴歌过小环谷作
陈子壮（明代）

越台凄瑟商飙起，山中桂树清于水。泠泠七弦飞霞子，谷音互答松篁裹。

我来元鹤几回翔，风泉万斛倾吾耳。一弹再弹还有情，难将古乐合新声。

此地悠悠今何世，此意寥寥谁与明。酒阑无计能留客，而我携君手不释。

振衣起舞天汉低，击节高歌山月白。嗟子十二始调弦，朝朝梦枕如飞仙。

伯喈叔夜非比肩，琴心独往义农前。二十束带常羁牵，回首风尘空惘然。

披豁为君赓一曲，呜咽沾巾声断续。漫云海上去求师，感君爱君君应知，但记空山落叶时。
贻白永年诗
樵夫（唐代）

清秋无所事，乘露出遥天。凭仗樵人语，相期白永年。
夜读艾子书其尾
周紫芝（宋代）

万里投荒海一隅，八年蜑子与同居。可怜金殿銮坡日，浑在蛮烟瘴雨馀。

奇怪谁书方朔传，滑稽空著子长书。不知平日经纶意，晚作儿曹一笑娱。
如梦令 春晚
徐灿（清代）

花似离颜红少。梅学愁心酸早。生怕子规声，啼绿庭前芳草。

春老。春老，几树垂杨还袅。
病起
陈著（宋代）

西风唤起眼中仙，竹榻饶凉不爱眠。
数树秋声窗著雨，一帘山影屋浮烟。
案头古帖无完纸，壁上焦琴不具弦。
小摘畦蔬炊脱粟，与妻閒话孟光贤。
雨夜宿龙门晓登灵光台礼佛眼塔
释正觉（宋代）

一跃龙门适旧怀，棱棱浪级向人开。
洗尘云阵浇华雨，借力天衢破蛰雷。
略彴驾溪桃水满，浮屠瘞骨玉山颓。
欲知佛眼无遮障，须到灵光不夜台。
邻几君章见过
刘敞（宋代）

两君共羁旅，三径肯淹留。秀色映凉月，清风生早秋。

樵苏亦不爨，樽酒自相酬。欢然夜遂永，河汉西南流。
燕燕于飞
江总（南北朝）

二月春晖晖。
双燕理毛衣。
衔花弄藿蘼。
拂叶隐芳菲。
或在堂间戏。
多从幕上飞。
若作仙人履。
终向日南归。
经严子陵钓台作四首 其四
庞籍（宋代）

长天杳杳道冥冥，一士孤风达至精。云若有心应有著，鱼缘轻饵是轻生。

何人楚泽三年放，此地家滩七里清。应宿将臣皆列士，未将烟水博功名。
和张器先十绝
杨万里（宋代）

台家搜遍北山莱，倾国如君不用媒。
次第幽人出空谷，鹤书即傍日边来。
霜天晓角 其五 和赵教授韵
吴潜（宋代）

新词唱彻。字字珠玑屑。更有张颠草圣，何止是、成双绝。

金粟如霏雪。扫地为芳席。且令诸公一笑，怕明夜、无此月。
菩萨蛮
张孝祥（宋代）

胭脂浅染双珠树。东风到处娇无数。不语恨厌厌。何人思无园。

无园花烂熳。笑我归来晚。我老只思归。无园花雨时。
偈颂四十二首
释祖先（宋代）

只个垂垂白发僧，一生两度受皇恩。
只凭少室无私句，地久天长祝圣君。
制胜楼
李焘（宋代）

画省容台记并游，相思相望几登楼。
路长久叹音尘绝，事变迁惊岁月流。
合侍钧天终雅奏，却穿巴峡看横舟。
欲酬嘉惠须新语，老觉枯肠不奈搜。
寄枣人行书赠子履学士
欧阳修（宋代）

秋来红枣压枝繁，堆向君家白玉盘。
甘辛楚国赤萍实，磊落韩玉黄金丸。
聊效诗人投木李，敢期佳句报琅玕。
嗟予久苦相如渴，却忆冰梨熨齿寒。
洞仙歌 夏夜憺园隔水闻笛
陈维崧（清代）

灯青凤胫，正参差齐点。屈戍玲珑带愁掩。恰濛濛、天水浸赤阑珑，人不寐，梦到空园偏魇。

笛声何处响，乍有还无，似在荷深那边槛。隔水倍清苍，竹脆弦轻，更潭子、鸭头新染。

才摹得风前不多声，又撺入伊州，小秦王犯。
秋晚早发新定
杜牧（唐代）

解印书千轴，重阳酒百缸。凉风满红树，晓月下秋江。

岩壑会归去，尘埃终不降。悬缨未敢濯，严濑碧淙淙。
和人题徐献可倅厅池莲二首 其二
周紫芝（宋代）

西风吹雨绿杨湾，香满红妆一水间。不把监州比螃蟹，看花谁似两公闲。
题明霞台
顾况（唐代）

野人本自不求名，欲向山中过一生。

莫嫌憔悴无知己，别有烟霞似弟兄。
宫词 其一一三
花蕊夫人徐氏（唐代）

宫娥小小艳红妆，唱得歌声绕画梁。缘是太妃新进入，座前颁赐小罗箱。
送直阁杜君章守齐
晁补之（宋代）

杜公文史不读律，平反世称徐有功。
官为列卿位亦显，皋陶事与礼乐同。
书生骫骳笑法令，弦歌不媿陵陂中。
众贤和豫治乃举，但愿主圣朝廷公。
白头典校汉天禄，未烦载酒如扬雄。
自言臣老应报国，五马便去如飞鸿。
京东耳闻事可数，似说振贷仓储空。
裕民诚患力不足，措国岂与民俱穷。
才难所要遇事了，仁厚未免无能蒙。
囊中餐玉百未试，干越在匣光生虹。
却嗟鈆椠坐弃日，伊我何补羞儿童。
力能如虎安敢尔，鬓毛幸未成老翁。
亦思一郡效尺寸，官卑未许伸喉咙。
饱知世事秪坐啸，又看马鬣吹西风。
平生放意在云水，落身尘土禽闭笼。
经时无酒对佳客，借与歌舞开心胸。
公行媌曼载双舸，谁与客劝琉璃锺。
岑参醉落魄图
叶茵（宋代）

醉里沈思世道危，不堪著眼只攒眉。空留忠愤声名在，不见招归旧日诗。
凌晨马上得惠诗再次元韵 其二
韦骧（宋代）

建芽精嫩凤为团，海错珍鲜鳆作乾。远物方惭容易献，来篇不作等閒看。

始忻报玖情何厚，幡觉阳春和独难。写寄中州传好事，须教纸价踊长安。
和陈亮功张次夔二同年唱酬廉字诚字之作 其二
孙应时（宋代）

虚中答远响，不与律吕乖。惟诚贯万物，此岂欺我哉。

九仞忧弃井，累土期层台。汝州春风中，试坐一月来。
上元观灯纪事
宋祁（宋代）

泛膏闻旧典，秉烛嗣芳辰。
霞破初迎月，林寒即让春。
钧天移帝乐，北斗下城闉。
匝地沈香燎，浮空罗袜尘。
并珂驰宝铰，分幰鹜彫轮。
忽去腾夷路，还来竞要津。
酒胡矜酎美，梅额衒妆新。
谁见甘泉畤，昏祠遂至晨。
惠康伯宣教请{阩堂举张拙秀才问长沙百千诸
释崇岳（宋代）

黄鹤楼前一首诗，把将扫箒画娥眉。
百千诸佛真消息，觌面分明举似伊。
安总领生日 其二
魏了翁（宋代）

祝公不作语啾啾，陛下凭公释顾忧。往误叵堪成铁错，后图犹可保金瓯。

饮江共喜无胡马，屯渭悬知有木牛。虎也肤公康是似，愿歌江汉美宗周。
逍遥咏 其十九
赵炅（宋代）

虚无知者少，秘默在丹田。铅化金根树，鼎光玉液泉。

相宗难且易，绝妙理深玄。真境犹来是，依经学昔贤。
送乐平苗明府
卢纶（唐代）

累职比柴桑，清秋入楚乡。一船灯照浪，两岸树凝霜。

亭吏趋寒雾，山城敛曙光。无辞折腰久，仲德在鸳行。
重午
李纲（宋代）

谁将佳节号天中，阳极阴生五自重。角黍但能娱幼稚，綵丝那得制蛟龙。

千年沉汨英灵在，万里浮菖习俗同。逐客有家归未得，满怀离恨寄南风。
将往终南和子由见寄
苏轼（宋代）

人生百年寄鬓须，富贵何啻葭中莩。
惟将翰墨留染濡，绝胜醉倒蛾眉扶。
我今废学如寒竽，久不吹之涩欲无。
岁云暮矣嗟几馀，欲往南溪侣禽鱼。
秋风吹雨凉生肤，夜长耿耿添漏壶。
穷年弄笔衫袖乌，古人有之我愿如。
终朝危坐学僧趺，闭门不出间履凫。
下视官爵如泥淤，嗟我何为久踟蹰。
岁月岂肯为汝居，仆夫起餐秣吾驹。
忆君美
杨奂（金朝）

寒雁明朝下五湖，长安西望独踌躇。无情谁似张公子，两见秋风不寄书。
百丈山记
朱熹（宋代）

登百丈山三里许，右俯绝壑，左控垂崖，垒石为磴，十余级乃得度。山之胜，盖自此始。

循磴而东，即得小涧。石梁跨于其上。皆苍藤古木，虽盛夏亭午无暑气。水皆清澈，自高淙下，其声溅溅然。度石梁，循两崖曲折而上，得山门。小屋三间，不能容十许人，然前瞰涧水，后临石池，风来两峡间，终日不绝。门内跨池又为石梁。度而北，蹑石梯，数级入庵。庵才老屋数间，卑庳迫隘，无足观。独其西阁为胜。水自西谷中循石罅奔射出阁下，南与东谷水并注池中。自池而出，乃为前所谓小涧者。阁据其上流，当水石峻激相搏处，最为可玩。乃壁其后，无所睹。独夜卧其上，则枕席之下，终夕潺潺。久而益悲，为可爱耳。

出山门而东十许步，得石台。下临峭岸，深昧险绝。于林薄间东南望，见瀑布自前岩穴瀵涌而出，投空下数十尺。其沫乃如散珠喷雾，目光烛之，璀璨夺目，不可正视。台当山西南缺，前揖芦山，一峰独秀出，而数百里间峰峦高下亦皆历历在眼。日薄西山，余光横照，紫翠重迭，不可殚数。旦起下视，白云满川，如海波起伏。而远近诸山出其中者，皆若飞浮来往。或涌或没，顷刻万变。台东径断，乡人凿石容磴以度，而作神祠于其东，水旱祷焉。畏险者或不敢度。然山之可观者，至是则亦穷矣。

余与刘充父、平父、吕叔敬、表弟徐周宾游之。既皆赋诗以纪其胜，余又叙次其详如此。而其最可观者，石磴、小涧、山门、石台、西阁、瀑布也。因各别为小诗以识其处，呈同游诸君。又以告夫欲往而未能者。
送山伯良佐东归以务道期息涂为韵 其五
吕本中（宋代）

赠我貂襜褕，报以明月珠。古来声名人，一一行此涂。

汉中屠沽儿，适可曹公奴。人生嗜好异，至有海上夫。

孰能识其然，饱此万卷书。
送枢直梅学士守并州
宋祁（宋代）

素领登朝旧，黄枢递直新。
还持汉家节，坐福晋墟民。
旆羽凌霜汉，袍花犯雪春。
连云祖坛幄，隘道舞骖尘。
檄楯边书息，羹羊府宴均。
唐诗存雅俗，亥字访遗人。
缘饰资良守，都俞重老臣。
莫为朞月调，行此冠华绅。
贺新郎（和俞叔夜七夕）
李处全（宋代）

秋意生何许。对玉钩、微云避舍，素风吹暑。银汉桥成天路稳，乾鹊声声媚妩。送仙仗、年年须度。离合悲欢多少话，想今宵、缱绻难深诉。千古恨，无新故。

聊须作意成欢绪。为佳时、金针戏把，翠觞频举。莫念匆匆轻掺袂，天上元无间阻。况好是、新凉庭户。倦客天涯嗟老大，趁珠帘、绣额高楼处。乞些巧，调儿女。
戊申岁题玉牒所壁 其二
许及之（宋代）

雪坞霜窗合断魂，仙姿元住水边村。园丁莫讶盆池小，留得疏疏澹月痕。
次韵周祭酒所和馆中雪诗 其二
史浩（宋代）

造化工夫正不难，幻成梅柳已班班。清吟且可对冰柱，烂醉未应颓玉山。

鹤冷风亭来砌下，雁迷烟渚驻云间。不移跬步居银阙，仙驭何劳著手攀。
宿云际寺赠深上人
李端（唐代）

暂别青蓝寺，今来发欲斑。独眠孤烛下，风雨在前山。

坏宅终须去，空门不易还。支公有方便，一愿启玄关。
赠尤丞季端
刘宰（宋代）

冠制殊常袖更宽，风流王谢出长干。
笑端云锦呈天巧，胸次冰壶挹露寒。
未许归期占信宿，相应喜色动门阑。
贤昆自有长生术，为觅仙家九转丹。
狮子林十四首 其一 狮子峰
王彝（明代）

昔年清凉山，燄燄金毛赤。来此自何年，苍然化为石。
孤鹭
黄渊（明代）

南天秋月末，不是鹭来时。孑影从何地，无声立暮枝。

应为末归□，苦望仲月期。乱世何堪白，飞飞惧祸机。
九日与客语慨然有庐山之兴
朱槔（宋代）

九日黄花笑白头，分将牢落付林丘。
半川暝色聊偿梦，别岭秋声旋寄愁。
江国经年成浪语，匡庐入手是真休。
未能免俗须登陟，睨视元龙百尺楼。
河满子（夏曲）
毛滂（宋代）

急雨初收珠点。云峰巉绝天半。辘轳金井卷甘冽，帘外翠阴遮遍。波翻水精重帘，秋在琉璃双簟。

漏永流花缓缓。未放崦嵫晼晚。红荷绿芰暮天好，小宴水亭风馆。云乱香喷宝鸭，月冷钗横玉燕。
画马图
郑清之（宋代）

房精夜陨渥洼水，中有天马变如鬼。
籋云流赭登玉台，清风谡谡生双耳。
无端遣入天子闲，足底百趼如关山。
隔河唐将浴牝马，哀鸣顿足将奔还。
风毛雨鬣不自整，肯顾苑北云锦斑。
但有风棱余瘦骨，窃衔不管霜蹄蹶。
大星昨夜落旄头，好载阏氏媒突厥。
戏成二毫笔绝句
张扩（宋代）

包羞曾借虎皮蒙，笔阵仍推兔作锋。未用吹毛强分别，即今同受管城封。
郎中胡君出守三衢特枉长韵一篇曲叙故人之契
宋庠（宋代）

南宫仙客欲归休，更领铜符越绝州。
郎位虽嗟三不遇，友声偏喜两相求。
朝端引籍辞群鹭，天外忘机信白鸥。
行矣松乔君自爱，虚名官职压人头。
即席用委顺听甘师琴韵
蒲寿宬（宋代）

独抱琴声感岁年，冥搜趣外欲无弦。
广陵寂寂嵇生去，秋水幽幽鸣犊贤。
一点山泉岩窦雨，数声瑶佩泬寥天。
音徽千载何人会，愿和薰风殿阁前。
春雨不止鲁漕有二诗因次韵 其一
吴芾（宋代）

青春能几何，况已过寒食。此时对东风，一日亦可惜。

正好倒清尊，呼妇戛鸣瑟。胡不少自宽，兀坐有忧色。

一春雨已多，连日风更力。安得补天漏，坐待江月白。
题洪道士山院
秦系（唐代）

霞外主人门不扃，数株桃树药囊青。

闲行池畔随孤鹤，若问多应道姓丁。
送陆员外赴潮州
郎士元（唐代）

含香台上客，剖竹海边州。楚地多归信，闽溪足乱流。

今朝永嘉兴，重见谢公游。
江上怀吴下人朱侍山久羁均阳
马来如（明代）

江草江花剩吐芳，怜君何事滞均阳。
有怀空写愁边句，无伴同均旅次觞。
云暖探奇凌翠巘，风平鼓棹泛沧浪。
逢人为报家乡侣，吴客而今作楚狂。
项羽庙
李新（宋代）

平生虎力鼎可扛，愤气不作咸阳降。
江东子弟累千百，谁知国士元无双。
一夕楚歌四面起，伯图未就人怀邦。
自古功业有再举，何不隐忍过乌江。
晋康八景诗 其四 笔架晴岚
陈辂（明代）

建业三山名与齐，烟霄青出洗低迷。借来架我描天笔，扫却岚光莫乱栖。
怀姑蔑柴生起用时生将谒余燕中
胡应麟（明代）

秦嘉滞府胥，常建窘邑尉。良哉达人言，高才鲜贵位。

矫矫姑蔑墟，柴生出其类。青云走牛马，白日侣蚊蚋。

案牍劳形神，刀笔记功罪。八议权亲疏，五刑覈情伪。

宁怀张杜刻，敢冀萧曹会。论交企兰荃，投诚密萧艾。

丽句蒐梁陈，遐思闯晋魏。白雪流轻扬，丹霞献明媚。

沾沾太玄草，捧诵若金匮。嗟余素寡合，念汝欲捐佩。

南山歌未阕，北陆盟忍背。胜流实嵚崎，名士本憔悴。

浮踪自昔然，大业岂终累。不见渔阳挝，正平兴弥锐。

至今鹦鹉篇，永拔词赋萃。
琴曲歌辞。司马相如琴歌
张祜（唐代）

凤兮凤兮非无凰，山重水阔不可量。

梧桐结阴在朝阳，濯羽弱水鸣高翔。
落梅将残有作
范景文（明代）

花事亦何与人事，不禁开落自关情。雪中欲尽寒梅影，留取残枝待月明。
夜坐中庭凉甚
陆游（宋代）

银汉迢迢夜气澄，都忘朝暮困蚊蝇。
月从东涌行空阔，风自南来洗郁蒸。
渴解似尝仙掌露，魂清如近玉壼冰。
谁知此际超然处，不减庐山入定僧？
东归道中
许棐（宋代）

芙蓉波面出罾鱼，廉似城中买担蔬。欲试脍刀还不忍，恐伤千里寄人书。
鹿鸣燕礼成贻解元诸友并呈通判寺簿兄及众同官五首 其一
罗愿（宋代）

天意欲为雨，川云出相望。明时揽俊乂，所立固无方。

少小讽二南，美此江汉乡。猥当兴能职，首辟较艺场。

群儒悦宽简，浩荡出文章。方观纵壑鱼，忽作抟风翔。

此去升礼闱，旋当对殿廊。忠言动明主，家国有辉光。
送伯纪礼部造朝兼简息庵二首
刘克庄（宋代）

谢遣弓旌久掩关，十年坐阅几蒲团。
老臣惫不堪将橐，丞相嗔因乞挂冠。
庙算浑如孤注赌，林栖未保一枝安。
暮云万叠江闽远，相见除非插羽翰。
金竹歌
释文珦（宋代）

双桧高亭亭，遥见百里外。
恍疑香烟幢，亦若羽葆盖。
秀色何其多，贞心固常在。
化龙想非难，坐待风雨会。
五月二十二日寻僧 其三
韩淲（宋代）

旋汲清泠注石盆，葡萄阴落砌苔痕。道人坐久茶尤好，香净不繁萦小轩。
题赵氏晓山 其二
黎廷瑞（宋代）

烟云乱昼阴，雨雹交晚风。道人定眼观，祇与清晓同。
夏日感旧
陆游（宋代）

五侍仙祠两挂冠，此生略有半生闲。
啸歌雨笠烟蓑底，来往山村县郭间。
一粒何当换凡骨，数杯且复驻颓颜。
胡尘扫尽知何日，不隐箕山即华山。
晚泊维扬驿 其二
宋褧（元代）

朱轩翠馆郁岧峣，几处笙歌几处桥。怪得隔江人望见，夜深灯火似元宵。
江上怀思永二首 其一
孙觌（宋代）

沙老犹生觜，江寒已伏槽。长烟分聚落，短日下亭皋。

木脱曾巢见，潮生小艇高。幽怀谁与悟，不见酒中豪。
一斛珠
蔡伸（宋代）

明眸秀色。双蛾巧画春山碧。盈盈标韵倾瑶席。一见尊前，宛是盈相识。
深期密语虽端的。良宵无奈成轻掷。忍教只恁空相忆。得入手来，无限好则剧。
送李宗仁太守赴延安
程敏政（明代）

麟符分部岁华多，汉吏谁优政事科。直北朝廷瞻紫极，迤西封域近黄河。

忧民屡听芝泥诏，乐土终传麦秀歌。珍重范韩勋业地，旧题崖石待重磨。
浮邱八景 其六 留舄亭
谢元光（明代）

金鼎方成九转丹，便骖鸾鹤谒瑶坛。红尘笑脱一双舄，留作人间胜事看。
沈谏议召游湖不赴明日得双莲于北山下作一绝
苏轼（宋代）

湖上棠阴手自栽，问公更得几回来。
水仙亦恐公归去，故遣双莲一夜开。
诏书行捧缕金笺，乐府应歌相府莲。
莫忘今年花发处，西湖西畔北山前。
夜坐
张侃（宋代）

青灯点粟伴窗幽，检尽诗篇倦即休。万事如云同舞燕，此心似水羡飞鸥。

客来不过谈閒事，我壮须当办小舟。雨杂风声欺客枕，清眠无梦两悠悠。
转轮八花诗 其二
项安世（宋代）

藻动鱼戏，泥衔燕忙。早莺喜谷，回雁惊湘。缫敷丽苑，和风海翔。
立春前三日雪明日犹未已诗简子进彦博昆仲示成父四首 其二
赵蕃（宋代）

应候犹当腊，争先未得春。人贫只如旧，天意欲呈新。

尽洗江南瘴，全消渭北尘。能逢中兴日，甘作未归民。
奉和裴相公东征途经女几山下作
韩愈（唐代）

旗穿晓日云霞杂，山倚秋空剑戟明。

敢请相公平贼后，暂携诸吏上峥嵘。
送千二十侄五首
李吕（宋代）

纷纷世态利为言，此道谁人识正传。
为已为人宜两尽，莫教渠笑舍其田。
春日杂赋
陆游（宋代）

江湖放浪水云人，药物枝梧梦幻身。
移竹南窗初试笋，扫花北陌旋成尘。
穷忙自笑常终日，老健犹能不负春。
未遂初心惟一事，乞薪赊米恼吾邻。
次韵周提刑出邓鄙五首 其三 过汉东
饶节（宋代）

野菊秋深满意黄，一川禾黍拥人香。悬知岁乐农无事，已见茅檐压酒尝。
灯下阅吏牍有感
陆游（宋代）

老眼今年太负渠，羲经鲁史顿成疏。
一为柱後惠文吏，厌读司空城旦书。
正苦雁行须束缚，不言鼠辈合诛鉏。
致君尧舜元无术，黄卷何辞饱蠹鱼。
西山
杨蟠（宋代）

云引踏青客，寻山西出城。
始知图画上，今日有人行。
陈留市隐
黄庭坚（宋代）

陈留江端礼季共曰：“陈留市上有刀镊工，年四十馀，无世家子姓；惟一女年七岁矣，日以刀镊所得钱与女子醉饱，则簪花吹长笛，肩女而归，无一朝之忧，而有终身之乐，疑以为有道者也。”陈无己为赋诗，庭坚亦拟作。

市井怀珠玉，往来人未逢。
乘肩娇小女，邂逅此生同。
养性霜刀在，阅人清镜空。
时时能举酒，弹镊送归鸿。
留石堂诗为严秋野郡守 其一
陈邦彦（明代）

一代循良共此堂，三峰新峙石苍苍。欲知砥柱东南意，海不扬波致越裳。
张景忠学正之平江
戴表元（宋代）

江南最好说苏州，傍得间官也自由。
市舍酒香春四坐，湖田租熟雪千舟。
歌成烂熳乌丝写，意到萦纡画鹢游。
我亦少年心性在，经从准拟作遨头。
末利花
王十朋（宋代）

日莫园人献宝珠，化成千亿小芙蕖。使君燕寝无沉麝，凝此清香自有馀。
禅人写真求赞
释正觉（宋代）

双眉低垂，两目清冷。
著於万象森罗，更没一丝欠剩。
秋霜鹤老梦寒，霁月夜摩松顶。
句
王仲敏（宋代）

诨语销忠骨鲠亡，此中空奏忒郎当。
莲生
丘葵（宋代）

莲生污泥中，其叶何青青。
人生有恒性，云胡荡於情。
金缕曲·对图思女病中景
许禧身（清代）

何速升天界。最苦忆、清癯玉面，微舒眉黛。却至两亲虚度日，犹著彩衣展拜。

仍礼习、趋庭未改。医药误儿兼误我，怎明珠、从此沈沧海。

风太急，促人快。

从今郁郁无抛爱。绘真图、久留芳泽，传流千载。相聚一堂形是昨，韵秀神清性耐。

问膝下、承欢能再。世事茫茫谁可定，奈苍然、两鬓愁难待。

休撇下，两亲在。
送诗僧隆瘦岩
赵希桐（宋代）

五载京华客，山中坐得牢。
禅心天竺石，吟思浙江涛。
入派名随重，游方步转高。
秋风飞锡远，相忆读离骚。
【双调】夜行船_酒病花愁何
马致远（元代）

酒病花愁何日彻，劣冤家省可里随斜。见气顺的心疼，脾和的眼热，休没前程外人行言说。
【幺】但有半米儿亏伊天觑者，图个甚意断恩绝。你既不弃旧怜新，休想我等闲心趄，合受这场抛撇。
【鸳鸯煞】据他有魂灵宜赛多情社，俺心合受这相思业。牵惹情杯，愁恨千叠，唱道但得半米儿有担擎底九千纸教天赦。怕有半米儿心别，教不出的房门化做血。
再赋杉字韵呈美之
赵鼎臣（宋代）

高卧终朝对碧巉，肯将志气逐尘凡。眼穿斜谷双蓬鬓，身在长安一布衫。

未把渔竿栖汉濑，定随霖雨起商岩。明堂有日求梁栋，认取凌云万丈杉。
秘省避暑抵暮乃出
曾几（宋代）

蜗庐何以度袢延，竟日蓬山一洗湔。
阴翳树林无六月，风凉殿阁是诸天。
政须深隐似玄豹，不用怀归如杜鹃。
咄咄逼人牛马走，夜窗妨我枕书眠。
清晖阁松籁
弘历（清代）

清晖阁前九株松，绿钗经雨何菁葱。童童入夏覆佳荫，谡谡傍午吟清风。

唱于唱喁相前后，琴筑金石无不有。黄鹂巧啭巴人曲，何必双柑与斗酒。

耳根净后悟忧乐，忧憎乐爱谁因托。年来年去忧乐中，九株松自清晖阁。
句
鲁交（宋代）

烟萝梓郡东，莲梵白云中。
方壶别墅
汪楚材（宋代）

面面轩窗好，溪山不待招。
清风修竹径，细雨绿荷桥。
地僻人烟少，天恢景象饶。
襟怀无一事，终老乐箪瓢。
开禧元年四月自中都挈家还乡寓居城南十二月
汪莘（宋代）

彻骨寒谁觉，回骸暖自醒。
直须人悄悄，方得物亭亭。
性伏涵三极，心开烛万灵。
有僧肥臃腫，怪我瘦竛竮。
春日远郊
孙伟（明代）

东阡一雨霁，溪口闻流泉。行春惬游事，沽酒尽俸钱。

林芳啭幽鸟，涧日明孤烟。不负黍稷税，耦耕今在田。
瓜洲
张蕴（宋代）

如此江涛更有人，佛狸竟死不能兵。
幅巾短櫂鸥前梦，未省当时有此城。
陈相之许惠近作久而未至雪中偶书 其二
周紫芝（宋代）

短策何由去，长须唤不来。诗今如此少，门欲为谁开。

净几尘飞尽，寒窗雪自堆。无人伴牢落，灯火送残杯。
荷池观鱼
杨万里（宋代）

截山剜沼贮泉流，旋种儵鱼绝善游。
细数未齐还已乱，群嬉半没忽全浮。
荷钱荇带来复去，雪片银花稀却稠。
我乐自知鱼似我，何缘惠子会庄周?
还嘉兴视玉初疾 其二
劳乃宽（清代）

宏文馆外少人行，寂寞门阑碧藓生。记得白袍如鹄立，满身风露听呼名。
丙申岁将暮家有一豕鬻之市人可以过岁闻夜暴死
梁以壮（明代）

一豕极微值，难留过岁贫。空劳妻子事，不是井田人。

作脯同牛误，为云化水频。浮生休计较，吾道未全迍。
满庭芳
吴宗达（明代）

蕉长青笺，笋抽斑管，闷怀欲写无多。鸾台凤阁，心事久蹉跎。

小搆数篆茅屋，但傍取、千顷澄波。扁舟系，酒筒茶灶，随意泊烟萝。

知音三两客，朝朝暮暮，百遍相过。判冷吟闲醉，雅谑狂歌。

风雨不妨闭户，凭栏处、嫩蕊柔柯。君知否，才情标格，千载忆东坡。
呈丞相章公
释道潜（宋代）

大涤仙翁谢往还，萧然几席奉清闲。胸中旧已吞云梦，人望从来重泰山。

书到钟王方绝学，文非典诰不须攀。名言一一皆公语，它日亲闻广坐间。
蕺山瞻云楼上有大士焉駴而去之
全祖望（清代）

东西邻比纷禅榻，又复巍然踞此床。不读佛书良寡陋，若行卿法恐荒唐。

学儒自笑生天晚，禦侮争传碎钵忙。安得證人昌坠绪，海门弟子息狓猖。
和雷侍郎贺雪赐燕
陈杰（宋代）

万个瑶姬拥御筵，千官玉立寿卮前。
丰年三度雪平地，需燕一番云上天。
鹭序卷班元老后，龙颜瞻喜侍臣先。
向多夜访筹边事，更愿毋安一枕眠。
自赞三首
白玉蟾（宋代）

日月藏瓢里，溪山挂杖头。
有些难说处，夜夜是中秋。
题彭宜远所藏罗稚川山水楼阁图
刘诜（元代）

平沙苍苍鸟未归，烟村四合高复低。渔翁两两青蓑衣，卖鱼直上长杨堤。

千峰万峰何崔嵬，朽枝瞰水忽倒垂。倦驴向桥欲渡疑，后有羸仆势若追。

却疑诗人独寻诗，舍鞍先济何所之。飞楼缥缈山之西，中有美人长须眉。

凭阑相对知为谁？岂非海上乔与期。宫中琪树秋离离，仿佛疑有香风吹。

吾闻蓬莱有此地，流水落花隔人世。便当剩买青芒鞋，小向是间住千岁。
和安中咏陈仲举徐孺子二首 其一
刘弇（宋代）

当年礼意号难通，南国才倾孺子风。户外尔来多客屦，谁堪一榻与要终。
天趣轩小酌联句
张弼（明代）

天趣轩中乐事并，偶凭文字订交盟。风流地主云间彦，真率宾僚浙右英。

赐沐尚当馀假在，开筵试把好怀倾。大儿宛转弹鱼丽，小子趋跄诵鹿鸣。

香粤刻痕诗促就，花枝传鼓令催行。兴吞湖海风烟阔，胸洗尘氛冰月清。

树杪落霞天欲瞑，墙阴残雪夜犹明。竞吟忽漫成长句，欲别仍留不尽情。

岂为儒林添故事，要令人世识升平。联镳载得清欢去，禁鼓鼕鼕巳报更。
中秋西江上
黄公度（宋代）

月色今宵万里，笛声何处孤舟。
世事堪惊流水，乡心不忍登楼。
咏萤
周繇（唐代）

熠熠与娟娟，池塘竹树边。乱飞同曳火，成聚却无烟。

微雨洒不灭，轻风吹欲燃。旧曾书案上，频把作囊悬。
和南塘瑛东轩春日即事
卫宗武（宋代）

十分春过半，穉绿已侵花。
又见源抽蕨，相将舌吐茶，
川原美如画，卉木烂成霞。
红旆思行乐，黄紬忆放衙。
榆年许憔悴，芳景自纷华。
但有书为圃，不妨涵圣涯。
园步杂兴 其四
张镃（宋代）

池心谁放叶舟横，莲蘤还如入夏生。病起一天云意好，浅坡閒让鹿先行。
萍乡绝句
阮阅（宋代）

春尽江南归已迟，湘南风雨度花时。
无因剪取湘江色，携看江屏画竹枝。
范丞相生日
吴芾（宋代）

天启中兴运，时生间世人。
岘山钟气象，汉水赋精神。
文采倾场钟，声猷耸缙绅。
千言医国策，一日致君身。
平步登黄阁，孤忠结紫宸。
圣心资启沃，帝业赖经纶。
嶷嶷文章伯，常常社稷臣。
威名腾异域，德泽遍斯民。
相越风流在，归秦意气伸。
有才俱擢用，靡事不咨询。
十载空天路，三年泽国滨。
宵衣方念远，皂盖且行春。
令下人咸喜，风行俗自淳。
一方新沐惠，四海旧依仁。
伫见飞还诏，重烦秉国钧。
从容扶日毂，慷慨扫边尘。
为相贤如此，当朝信绝伦。
邦人逢诞日，和气满城闉。
贵极才三纪，冬来始浃辰。
愿随灵寿杖，千岁阅庄椿。
次赵少师叙感叹老
赵抃（宋代）

禀灵南极老人星，贵得三公论道名。被旨入陪郊祀礼，放怀来听海潮声。

朋从自古悠长少，势利令人鄙吝生。公独久要中外伏，直将金玉比纯诚。
赠率子连 其三
王祜（宋代）

心意逍遥物莫知，山中山下识人稀。想君绝虑离尘土，不是王乔即令威。
寄陈仲奋 其一
林旭（清代）

谋身或未能，辄有当世意。夫子悯其狂，登高共一慨。

山河犹吾土，胡为视若异。珠玉久不生，凄怆少辉媚。

呜呼谁始然，已矣非人事。
过新井慈光院留题海堂
寇准（宋代）

暄风花杂满栏香，尽日幽吟叹异常。
翻笑牡丹虚得地，玉阶开落对君王。
二月二十四日至魏塘七首 其二
张嵲（宋代）

茫茫白水环虚市，股引清渠绕梵宫。一夜春风入高柳，恍如身在海涛中。
次律兄以芦菔见饷并有诗次其韵
沈与求（宋代）

岁晚嘉蔬已向萎，独馀芦菔老霜畦。收随芧栗供山谷，赠比蘋蘩撷涧溪。

菹乱金钗入珍馔，羹融玉糁脱污泥。程春定觉人彊饭，功校蹲鸱自不齐。
观元相公花饮
直言（唐代）

尺八调悲银字管，琵琶声送紫檀槽。
送沈伯俊回霅
连文凤（宋代）

江空岁晚朔风寒，诗卷相随晓出关。不为寻梅劳杖履，偶因问出到家山。

溪桥买酒经过熟，邻舍分茶笑语閒。若见碧澜赵公子，为言衰鬓与愁颜。
贺新凉（寿处州刘守）
石麟（宋代）

一骑飞来速。报平山、将颁凤检，宠分符竹。自是平淮勋名在，姓字屏风纪录。正欲革、潢池风俗。古括久思贤太守，待东山、一起苍生福。唐李段，追芳躅。

横舟竹下凭青鹿。庆生朝、称觞蔼蔼，履珠簪玉。争奈回溪民望切，计日带牛佩犊。便合早、秣驺脂毂。圣眷处公犹未惬，俟朱幡、才下锋车趣。符已兆，台星六。
收芋偶成
陈著（宋代）

数窠岷紫破穷搜，珍重留为老齿羞。
粒饭如拳饶地力，糁羹得齿擅风流。
家贫自盍勤多种，岁晚何当饱一收。
回首人閒剑炊米，谁知煨烬有炉头。
檄中原
陈宓（宋代）

大哉我宋得天下，仁比三代泽过之。
太祖太宗贻典则，真宗仁考父母慈。
熙丰足国振百度，要使宇内无蛮夷。
哲宗元佑建皇极，敬用贤哲如蓍龟。
百年上下享安泰，万里一域惟熙熙。
春阳浩荡不肃物，遂使异类窥京师。
当时臣子不知义，视虏豺豹身狐狸。
曲生苟活竟亦死，甘堕狡计宁非痴。
三光晦昧五岳坠，二圣北狩无还期。
忠臣至今痛入髓，下逮童騃犹歔欷。
嗟尔中原旧豪杰，久效左衽心何为。
譬如屈伏猛兽下，荷戈伺便当乘机。
如何颜厚不愧耻，反助貙虎为熊罴。
数穷六十又且半，天意悔祸人知思。
王师六月降时雨，洒尔万国苏鳏嫠。
汝犹不念汝祖父，靖康锹祸几无遗。
子孙壮大不能报，臣妾仇虏称男儿。
天戈所麾速响应，拯汝涂炭革汝非。
吾皇仁圣又薛俭，视民如子伤如饥。
汝今效顺谨勿迟，同我四海长欢嬉。
约戴松崖赏梅因出巡不果
朱诚泳（明代）

宫庭万玉拥新梅，曾约逋仙共酒杯。千里独怜青眼别，一襟谁酒故人开。

漫劳疏影横窗入，徒有寒香扑面来。欲折一枝烦远使，岂胜搔首望兰台。
渔家傲
卢祖皋（宋代）

檐玉敲寒声不定。水仙瓶里梅相映。半缕篝香云欲暝。窗几静。相华时送琅玕影。

不用五湖寻小艇。吾庐剩有闲风景。薄醉起来行藓径。多幽兴。悠然一霎风吹醒。
谢赵倅送双雉腊蹄
王迈（宋代）

文雉双双彩翼开，闯笼照水不惊猜。
想君当日中牟化，带得桑田驯底来。
张林宗司勲挽诗三首
文同（宋代）

素节乡评重，清芬世阅传。
谢家儿侄盛，穆宅弟兄贤。
展矣兹良士，嗟乎不永年。
西风寄哀调，愿为唱新阡。
初挈家还读书山杂诗二首 其一
元好问（金朝）

天门笔势到閒閒，相国文章玉笋班。从此晋阳方志上，系舟山是读书山。
咏黄池诗
阳枋（宋代）

姑苏平野入黄池，烟树重重绿涨迷。
肆列门前喧坌俗，稻临屋背尽幽棲。
路长车马南还北，水远帆樯东复西。
小寺江心间击缆，周回看尽柳盈堤。
偈颂一百二十三首
释祖钦（宋代）

岸柳摇金，溪桃吐玉。
波旬无端起舞，阿难平地悲哭。
因甚如此，新见如来面目。
假日寻花
窦群（唐代）

武陵缘源不可到，河阳带县讵堪夸。

枝枝如雪南关外，一日休闲尽属花。
叙旧赠董承君
刘弇（宋代）

摇摇不根舟，瀰漫随所适。朝辞吕梁险，暮骇瞿塘迫。

长波送日吕，漭与云海隔。晚从天末归，良愧故人识。

夫子吾土杰，久任词翰责。刺手翻天浆，洒作吊古墨。

班班出素蕴，想见豹姿泽。忆昨长淮壖，半面欣相得。

君时天涯官，我亦西风客。薰弦破愁颜，爽抱洗连璧。

吴岑刻玉瘦，吟对挹佳色。颓年瞥眼过，十见溪草碧。

钟陵旅学子，官况秋蝉翼。彯撇愧西崦，吊影心恻恻。

𩵉魖竞揶揄，甚者得鸱嚇。由来次公狂，仅免陈遵谪。

敢意今者见，依然得江国。乡情比重裘，暖气回肘腋。

南闾与东阡，间蹑车马迹。古人重交契，远有千里忆。

连墙彼何人，老死不相觌。张陈汩势利，光初竟何益。

青原秀撞天，螺水蓝膏擘。襟期方未央，更约浮我白。
手植桧
孔舜亮（宋代）

圣人嘉异种，移对诵弦堂。
双本无今古，千年任雪霜。
右旋符地顺，在纽象乾纲。
影覆诗书府，根盘礼义乡。
盛同文不朽，高与道相当。
洙泗滋荣茂，龟蒙借郁苍。
毓灵全木帝，钟秀极勾芒。
气爽群居席，烟凝数仞墙。
阴连槐市绿，子落杏坛香。
布露周千尺，腾凌上百常。
傍欺泮林小，远笑峄桐黄。
屹若擎天柱，森如出日桑。
风中雕虎啸，云际老龙骧。
直欲惊魑魅，端疑待凤凰。
鳞差阙巩甲，干错羽林枪。
大节忠臣概，坚心志土方。
鲁宫侵不得，秦火纵何伤。
宣子休夸树，姬人漫爱堂。
松卑虚视爵，花贱柱封王。
谁念真儒迹，何当议宠章。
再次笋韵
张扩（宋代）

羽猎谁寻狐貉皮，空林失箭已千枝。遥聆春晚斧斤响，不到岁寒霜雪时。

喜有斋熏延上座，愧无椽管付师宜。平生漫作汉宫妾，十指许长君未知。
寻白鹿洞故址爱其幽邃议复兴建感叹有作
朱熹（宋代）

清泠寒涧水，窈窕青山阿。昔贤有幽尚，眷言此婆娑。

事往今几时，高轩绝来过。学馆空废址，鸣弦息遗歌。

我来劝相馀，杖策搴绿萝。谋野欣有获，披图知匪讹。

永怀当年盛，莘莘衿佩多。博约感明恩，涵濡熙泰和。

凄凉忽荒榛，俯仰惊颓波。发教逮纲纪，喟然心靡它。

伐木循阴冈，结屋依阳坡。一朝谢尘浊，归哉硕人薖。
观音院怪松
文同（宋代）

怪松屡见无如此，每度来观说向僧。
若遇风雷宜守护，恐生头角便飞腾。
秋声绕殿随斋磬，夜影侵廊对佛灯。
韦偃毕宏今不在，欲求人画有谁能。
偈颂一百三十三首 其六十四
释法薰（宋代）

一径直，二周遮。擒虎兕，辨龙蛇。白玉无瑕却有瑕。
寄张德祥
许景衡（宋代）

细草碧侵池，幽花亦满枝。群生俱有德，造物定谁私。

故国春将暮，他乡日自迟。论文一樽酒，何路得追随。
宫词 其一二四
花蕊夫人徐氏（唐代）

寝殿门前晓色开，红泥药树间花栽。君王未起翠帘捲，又发宫人上直来。
属疾
晁迥（宋代）

精鹜成勤瘁，颐贞俟有瘳。吟生南越思，慈结北堂忧。

粲枕甘为蝶，丰厨厌炙牛。玄元知寡欲，平子尚多愁。

夕鸟侵阶啄，宵萤入树流。玉书能静览，柱史倦闲投。

忽赋行云什，堪听击壤讴。期君整朝佩，仙置在瀛洲。
赠史德谦
葛胜仲（宋代）

不入城闉已十年，足音何幸听跫然。杯觞共乐三更后，书史相跫一世前。

鸟倦尚飞惭我老，鸿冥何慕觉公贤。锱铢得失何须算，闻健惟当数击鲜。
赠李公
吕端（宋代）

忆昔僦居明德坊，官资俱是校书郎。
青衫共直昭文馆，白首同登政事堂。
佐国庙谟君已展，避贤荣路我犹妨。
主恩至重何时报，老眼相看泪两行。
大簏道中
刘过（宋代）

竹舆哑轧晓烟收，苍玉岩巉万里秋。
路转羊肠回草径，溪分燕尾绕沙洲。
爱山有癖须还债，觅句无工是不休。
晴得几时尤更好，桂花蓓雷作针头。
临江仙·烟收湘渚秋江静
张泌（唐代）

烟收湘渚秋江静，蕉花露泣愁红。五云双鹤去无踪。几回魂断，凝望向长空。
翠竹暗留珠泪怨，闲调宝瑟波中。花鬟月鬓绿云重。古祠深殿，香冷雨和风。
咀业间新茶二绝
汪炎昶（宋代）

虏全陆羽事烹，谩自夸张立户庭。
别向人间傅一法，吾诗便把当茶经。
南岳魏监庙曩自请奉祠恬於声利十余年来益闭
牟巘五（宋代）

人生一世匆匆尔，筵帙亡何已旅酬。
南岳炉头芋初熟，等閒知阅几春秋。
王为道东轩梅花小桃相次弄色置酒见邀出琉璃盆浸花贮酒半移即花既辞留名壁间
李之仪（宋代）

搔发满爪垢，扑衣满襟尘。百年信几时，吾生苦纷纭。

黄河源从天上流，忽然河底为沙丘。张良身不满三尺，从使沛公君列侯。

淮阴小儿亦何者，俛首无辞出胯下。晨炊蓐食为得计，一饭千金岂无价。

相君之背贵莫言，前趋鼎镬何等閒。使为故主已枭首，奏事犹如冕旒前。

轵深井里有屠者，荆歌壮士不复还。伯乐相马只相骨，咄咄常情迷贾鞭。

春来万事不欲语，惟愿沽酒不著钱。大铛长杓酌还引，日日如此过百年。

相家新有检正官，谓我落魄早见怜。东轩小桃间梅蕊，清香秀色能相先。

不将贵势略雅旧，脱巾取酒容流连。琉璃盆深花透过，爱花移向花边坐。

时时飘蕊落盆中，冉冉天仙空里坠。醉后草书疑有神，墙间怒角拿飞云。

扫秃千毫兴未尽，惆怅粉壁何时新。盆空不记上马去，晓来但见衣巾污。

古人名节堆故纸，多少沉埋不知数。明朝花落在须臾，莫遣高门无入路。
题因师蒲桃图二首
陈造（宋代）

晶荧压架绀珠圆，苒蒻荥风露叶鲜。
病酒人方渴羌似，为师开卷忍馋涎。
代公庆上郭帅
王灼（宋代）

唐家尚父几重孙，宿钭齐推第一门。
新拥锋车还北阙，暂辞戎一控西藩。
柳营平日鏖轻敌，龙衮今年识至尊。
好在枢庭展韬略，试看馀力整乾坤。
寄李商叟二首 其一
赵蕃（宋代）

笋茁桐敷又一时，想君日日有新诗。诗成寄我何其晚，要与羊何共和之。
碧云寄华藏故旧
释亮（宋代）

碧云深处望湖山，时步松门独往还。
眼底故人都不见，但闻幽鸟语关关。
偈二十七首 其二十五
释绍隆（宋代）

叶落归根，来时无口。不留朕迹，腾身北斗。火里蝍蟟，吞却嘉州大象。

益州马腹，不觉膨胀。灯笼露柱大笑，拾得寒山抚掌。
句
卞震（宋代）

空囊万里客，斜月一床寒。
王侍郎挽章
王洋（宋代）

位列仙官籍，名随海贾船。
前旌冲瘴雨，栱木兆新阡。
玉骨埋黄土，金声丽藻编。
两行怀旧泪，洒向菊花天。
八月十四夜听汪竹居先生鼓琴三十韵
王浩（清代）

城东琴师汪处士，摩挲灵台吐松气。李侯为甥韵作子，法中龙象大心志。

剧谈楼冉妙高弟，自言绝无苍生意。李侯短褐有长处，奉师再拜蹈且舞。

槃槃大腹坐寒暑，肉山裹云未易煮。归牛浮鼻过积水，呼吸关元罅春露。

海东青鸾哕十指，手色清于玉柄麈。初弹扊扊味甘苦，娥江女儿神弦语。

忽然迸作万猿叫，施州去天尺有五。优昙偶现道人绿，眉鬓枯藤挟风竹。

黄庭中人袖拂石，坐令十洲漫金栗。少年相期在澄清，老色上面抱关更。

富春山塘十日雨，一百八盘车走声。给予如九秋下鞲鹰，稍稍雪山落霜翎。

胸中直有过秦论，下指已是陶唐生。我持高丘苏肺热，龙头芝菌缩百结。

莫辞清瘁损二阮，聊同刑天舞跛鳖。四无人声耸项领，风味不减鬼瞰室。

往时吴侬歌尔尔，此行净淬筝笛耳。后来一李端能事，西方金音敛手底。

其馀隅坐裹头靡，不识不知叹韶美。归去彭湖仰青巘，梦中开门落松子。

吁嗟三闾亦大夫，巫山采兰能启予。予亦齐王学吹竽，亦颇挟瑟雍门趋。

成亏曾不辨有无。终朝鼓琴色不腴。中庭但有明月珠，斗酒豚蹄醉斯须。

明朝高斋云卧冷，羲皇午窗日上井。
春日喜程大祥见过
陈铎（明代）

金石交情老不移，尊前重睹旧丰仪。
清风竹径临茶灶，细雨邻墙见酒旗。
世事且归胡蝶梦，春情多寄海棠枝。
西斋两月无清兴，病起逢君一赋诗。
挽姚景春
牟巘五（宋代）

昔在仙都世，人称善士门。
丘山叹华屋，风雨长孤根。
鹤瘦空余影，鸿冥更断魂。
植斋书万卷，喜有外孙存。
简德符
邹浩（宋代）

清标藐冰壶，一见涤袢暑。况乃北窗风，穷辰荐佳语。

郑声正喧天，忽此闻柷敔。坐令偕生疾，不得砭石去。

我愚虽绝人，志气肯为鼠。如何城下盟，欣然为君举。

请看时雨来，润泽先柱础。岂无力使然，默感自难阻。

高堂久悬榻，宝剑已心许。昨宵共灯光，今作参商处。

秋意入梧桐，滴沥斗东序。连墙莫至前，念君初逆旅。

蛇影勿狐疑，当思啖齑杵。桑蓬元四方，事业在伊吕。

匪石讵可转，纷纷任儿女。但愿早晴明，交臂无龃龉。

更约靖节君，相与富毫楮。朝昏经史间，端知植禾黍。

他年羊子妻，焉能断机杼。君席果不分，我知逃尔汝。
偈
释善直（宋代）

诸佛不曾出世，人人鼻孔辽天。
祖师不曾西来，个个壁立千仞。
过南安接孟使君辞警策多矣复承遣诗追惠遂足
曾丰（宋代）

坤元分尺谓无间，南崖北崖才尺寸。
地寒地暖差之半，乾元分尺谓无颇。
南枝北枝能几何，春早春迟差尔多。
我来幸未全失策，南枝早退不留迹。
北枝晚出犹弄色，惊见北枝问南枝。
寒香羞受时辈知，随清风入孟郊诗。
诗之视梅类高致，孟之视诗浑细事。
至大至刚浩然尺，其诗拔我尘埃余。
其尺充我情性初，吾自觉吾非故吾。
农家
宋伯仁（宋代）

茅屋三间槿作篱，白头婆子葺冬衣。
儿童饱饭黄昏后，短笛横吹唤不归。
和苏著作麻姑十咏·虎跑泉
李覯（宋代）

虎跑本何为，彼将对以臆。
有如大丈夫，卓尔抱刚直。
盗泉既不饮，譖人亦不食。
山中小禽兽，何足劳捉搦。
勇气无气泄，爪地成遗迹。
地神嘉乃诚，水源如开闢。
寻常窃六畜，夜傍人墙壁。
是与豺狼同，闻此宜惭色。
塞鸿秋·功名万里忙如燕
薛昂夫（元代）

功名万里忙如燕，斯文一脉微如线。光阴寸隙流如电，风霜两鬓白如练。尽道便休官，林下何曾见？至今寂寞彭泽县。
书鉴上人香严堂
释德洪（宋代）

堂前丛玉知谁种，丛下高人自扫除。未论击声回顾眄，先欣秀色上眉须。

随宜万偈风宣说，顿现千身月写摹。就地对谁曾画饼，当年馋水救饥无。
苦雨
方岳（宋代）

翁自无田望有秋，有秋翁自饱齁齁。
此愁不遣吾人管，欲遣何人管此愁。
忆洛
王无咎（宋代）

苍苍云树满关河，百战中原涕泪多。伊阙时通春草梦，平湖乍听采菱歌。

天心厌乱亡荧惑，人意还家眷薜萝。八月潮来江海动，孤舟高卧有渔蓑。
送杨秘丞通判扬州
司马光（宋代）

苦闻小杜说扬都，当昔豪华今在无。
江势横来控南楚，地形前下瞰东吴。
万商落日船交尾，一市春风酒并垆。
得意莫忘京国友，踏尘冲雪奉朝趋。
送李致远安远簿二首
洪咨夔（宋代）

四海几青眼，五车今白头。
信天投矮屋，觅地起岑楼。
山迥风烟合，江平潦雾收。
谁欤人物计，留取备枚邹。
郑漕生辰二首 其一
陈渊（宋代）

至公无辙迹，万变归诸正。谁云学则然，要在成以性。

我公钟间气，异禀刚且劲。一毫不容私，心境自澄映。

超然是非表，烛物眼常净。还将溟渤量，一了百川竞。

由来仁者寿，兹理天所命。欲知椿龄永，视此宽平政。

桂花弄小春，晚香适再盛。年年几望月，影泛杯中圣。

尚书心如水，远裔有馀庆。何以继清风，家声南北郑。
梁金华宫石
曾极（宋代）

照影清溪眩怪奇，推迁十代市朝非。
莫欺藓眼苍苔面，曾伴昭明识蔡妃。
嘉义八景诗
林启东（清代）

峻岭高峰画不成，一湖光景许澄清。风来竹院浑忘暑，月满梅村分外明。

疏影浅深宜晚照，暗香浓淡爱新晴。楼台近水欣先得，此处清辉恰与争。
得鄱阳程生书并致赠遥庆序二首 其一
王应斗（明代）

解袂河梁廿载馀，江天漠漠羽鳞疏。春来正有连宵梦，雨后惊传隔岁书。

世路几人曾著眼，门墙多义独怜余。沉涵五夜神飞处，犹在芝山课艺初。
张伯雨赠黄精
吾丘衍（元代）

山中有灵草，乃云太阳精。况闻天老言，饵之可长生。

故人赤松意，分赠慰我情。玉津比玄芝，采采三秀英。

我愿服此久，飘然出寰瀛。绿发无秋霜，身如羽翰轻。

举臂入霄汉，丹台列高名。手把金芙蓉，与君游太清。
提葫芦
胡奎（元代）

碧酒白玉壶，金钱花下沽。无情花间鸟，更唤提葫芦。

提壶劝人但饮酒，百岁称觞为君寿。
偈二首
释慧初（宋代）

一趯趯翻四大海，一拳拳倒须弥山。
佛祖位中留不住，又吹渔笛汨罗湾。
迎仙引
赵汝鐩（宋代）

羽人窟宅压沧溟，昆仑阆风天墉城。
紫兰绛节跨彩凤，殷勤传命邀同盟。
七月七日凉秋霁，千官锵佩森幢卫。
王母云车九色龙，上元霜袍三角髻。
刘彻屏息迎两仙。兜香涂门高馥天。
星裳黼衮自酬酢，方朔窥窗不敢前。
金浆玉醴濯凡腹，红颗绚饤蟠桃熟。
宴酣乐奏瑶池音，琅璈子登笛双成。
乞怜请药承华殿，教戒丁宁先自反。
三尸欲脱毋淫乱，五性尽舍更勤俭。
各出数语针膏肓，此是长生度世方。
彻心未悟益猖狂，万八千里周遐荒。
少翁栾大诛相继，海上何日无方士。
五柞宫中梦断时，铜盘玉露胡为不起死。
寄题喻叔奇国傅郎中园亭二十六咏药畦
杨万里（宋代）

雨余想见药苗肥，薯蓣堪羹杞可齑。
老贼何须投益智，先生只要买当归。
句
撖降（元代）

气淩太华五千仞，诗绕国风三百篇。
写怀一章示良夫
王鉴（魏晋）

静坐沈□亦可怜，栖迟不出动经年。持杯每忆陶元亮，觅句深惭孟浩然。

落日墙阴捐腐鼠，秋风木末下饥鸢。何时结屋晴湖上，绿树柴门系钓船。
西林燕集得诗字
安希范（明代）

淑景牵芳思，尊开绿水涯。机忘鸥自狎，坐久日偏迟。

草色侵衣袂，林香入酒卮。归途霞绮合，醉里就新诗。
皆出楼分韵得坐宇
陆文圭（元代）

无诗山不喜，无楼犹自可。
楼上著诗人，青山皆属我。
得句山禽鸣，落笔山花堕。
翠屏招我隐，欲往辄不果。
推窗呼与饮，醉吸云一朵。
须叟成五采，吐出惊满坐。
题高寄泉孝廉柳桥晴絮图 其二
李承谟（清代）

仿佛风光似灞桥，行人到此几魂消。高车驷马重过日，好认临风碧玉条。
有感三首
刘子翚（宋代）

孝感柔强敌，和盟定一朝。
龙輴来瀚海，鹤驾返神霄，
歌吹仍祠禹，羹墙若见尧。
稽山同峻极，从此百神朝。
建宁浦城李频行祠
周弼（宋代）

建安梨岳老梨木，刻作唐朝建州牧。
香炉忽动吹寒灰，浦城环翠阴风来。
岭头顽石尽能走，涧下奔泉皆倒回。
猿猱啼兮鬼啸野，六玄虬兮四骊马。
想须吟绕碧草亭，举手高翻白云写。
峰为文通名梦笔，杨公书堂曾散帙。
丽月鲜霞付与谁，烟墅有人还筑室。
田父何所祈，赠尔青麰黑桑椹。
里儒何所求，赠尔黄粮布囊枕。
万岁兮千秋，既往兮复留。
抽兰心，拆椒口。
簸南箕，挹北斗。
不假竹枝歌，何须折杨柳。
只用秦原妙绝词，传入神弦荐春酒。
闻雨
陆游（宋代）

慷慨心犹壮，蹉跎鬓已秋。
百年殊鼎鼎，万事祗悠悠。
不悟鱼千里，终归貉一丘。
夜阑闻急雨，起坐涕交流。
卜算子 妙觉寺僧索
王哲（金朝）

妙觉证慈悲，便入菩提路。日日常开方便门，慧照生灵炷。坐雪释迦尊，面壁达摩悟。观此因缘行果成，兜率天堂住。
舣舟琵琶亭次福士张元龙以诗代柬韵
魏了翁（宋代）

人生行止莫非天，万里风波一叶舡。
时有宾朋慰牢落，宁论远道困行躔。
病思六首 其一
陆游（宋代）

水碓舂粳滑胜珠，地炉燔芋软如酥。老来自爱盘餐美，安得高人共破除。
南华阳洞
周文璞（宋代）

稽首游名山，驾言入华阳。
南洞极秘怪，松草泉水香。
曲几妙隶画，残碣刊灵章。
俛首试一闚，冷风袭绡裳。
守庵敬爱客，暖我紫术汤。
遗我鹅眼钱，云是洞所藏。
往有寻幽徒，入见黄金墙。
侈心或已起，几受奇鬼戕。
身傥获会遇，敢恨飞蓬霜。
更丐一片土，小筑安闲房。
朝披神芝图，暮试{讯讠换食}饭方。
春思
范成大（宋代）

沙际绿苹满，楼前芳草多。
风光入网户，罗幕生绣波。
前年花开忆湘水，
去年花开泪如洗。
园树伤心三见花，
依旧银屏梦千里。
醉戏诸妓
白居易（唐代）

席上争飞使君酒，歌中多唱舍人诗。

不知明日休官后，逐我东山去是谁。
宋颂九首·莫丑
石介（宋代）

乃谋于渭，乃将于美。
王师膺扬，涉江万里。
金陵听韩侍御吹笛
李白（唐代）

韩公吹玉笛，倜傥流英音。风吹绕钟山，万壑皆龙吟。

王子停凤管，师襄掩瑶琴。馀韵度江去，天涯安可寻。
禹庙一首
刘一止（宋代）

苗山风驭日翩翩，人道桐棺葬此巅。今事独闻鸦种麦，故村不此鸟耘田。

远忧边塞清无日，更望仓箱屡有年。收揽封疆归禹贡，忍看兵气污山川。
别汤伯纪
朱复之（宋代）

停云思何长，伐木梦苦短。
飘摇乘风来，倏霍搏沙散。
匪今我独黯，自昔客屡叹。
之子曷云戾，微阳逼候炭。
囚山对线景，汲井共清盥。
玉露泚金茎，水泉流藻翰。
方竹桂芳袭，未觉枳栖远。
仰天镜其团，一驰弓向半。
书堂渴吾伊，伫立了瑟僩。
子如飞鸿渐，我如禁门键。
天寒柳无枝，指直不得挽。
归来玩题墨，寂寂眯双眼。
虢州卧疾，喜刘判官相过水亭
岑参（唐代）

卧疾尝晏起，朝来头未梳。见君胜服药，清话病能除。

低柳共系马，小池堪钓鱼。观棋不觉暝，月出水亭初。
隐者
胡仲弓（宋代）

老去绝尘缘，人疑行地仙。
釜中惟煮石，囊里不储钱。
寄迹茅三加随身诗一编。云山深处住，
与鹤作忘年。
题西岩院
吴宣德（宋代）

幽村分野径，胜地绝浮埃。
殿闭烟霞静，门临水石开。
日斜山影背，泉落雨声来。
故里经年别，只园首重回。
连日寒甚强甫二首
刘克庄（宋代）

同云作色日潜辉，咄咄玄冥未霁威。
驿使能无一枝寄，客程应霁六花飞。
乌公恩重宜亲谒，绛老年高可蚤归。
想见仙霞三尺雪，布衾如铁起添衣。
王继学晚过舍下，翌日，惠诗两章，用韵答贶 其二
范梈（元代）

客居惟所适，不是远时人。闻喜池台僻，来依第宅新。

月涵钟警夕，风引酿生春。颇得过从乐，相看莫厌频。
和朱升朝奉
陆佃（宋代）

湖上寻常日一临，年华无用苦相侵。梦随蝴蝶悠悠觉，日待蟾蜍款款沈。

醉里笙歌传盏疾，壶中天地著花深。回瞻象阙恩难报，愿尽平生一寸心。
病中得杜丞相见寄诗感而有作
苏舜钦（宋代）

易毁唯迁客，难谐是俗情。愁多怯秋夜，病久厌人生。

委顺闻之旧，衰羸见者惊。新诗如接侍，吟罢涕淋缨。
杂题
陆游（宋代）

山光染黛朝如湿，川气熔银暮不收。
诗料满前谁领略，时时来倚水边楼。
玉未春
晏几道（宋代）

轻风拂柳冰初绽。细雨消尘云未散。红窗青镜待妆梅，绿陌高未催送雁。

华罗歌扇金蕉盏。记得寻芳心绪惯。凤城寒尽又飞花，岁岁春光常有限。
再用韵呈师正 其一
刘一止（宋代）

谁怜季子黑貂裘，谈舌曾经动碧油。客路何施画眉手，自涂香泽慰飘流。
句 其六
杨绘（宋代）

高唐神女兰供泽，姑射仙人雪莹肌。
舟中写怀寄王阳明 其二
方献夫（明代）

凉凉非敢绝斯人，僻性惟宜水石邻。不识可行还可止，旁人休讶是知津。
潜山道中晚行怀方肃之四首　有引 其三
郭之奇（明代）

千秋还碧入斜晖，万鸟衔青落翠微。漫托离心归晚岫，白云愁绝未能飞。
九日驾幸五凤楼赐群臣宴坐
梁崇廷（明代）

黄花灼灼映秋云，圣主临轩赉赐殷。鼎核珍传仙禁脔，壶浆香赐玉泉芬。

渭亭并赋师前哲，戏马登临薄冠军。日午风回龙衮动，漫漫瑞气蔼氤氲。
乌祈酒二首
杨万里（宋代）

毛永乌祈山两崖，家家酒肆向江开。
也知第一蒲萄色，只问米从何处来。
和沈太博小圃偶作二首 其二
赵抃（宋代）

日烘薄雾开柔陌，风罥游丝著柳条。语燕啼莺自撩乱，惊人残梦是春朝。
见和君病起须白辄有所赠亦咎其酒过
李梦阳（明代）

诧汝须添白，将无病苦形。眼前真过隙，身外是浮萍。

客到留棋局，儿呼检药经。昔人曾颂酒，吾意不如醒。
上林八景 其七 澄江落日
冯德让（明代）

日出扶桑万顷明，碧天无雾晓云晴。波涵光影终朝漾，好景谁云不可情。
雨后净望河西连山怆然成咏
李德裕（唐代）

宿雨初收晚吹繁，秋光极目自销魂。烟山北下归辽海，

鸿雁南飞出蓟门。只恨无功书史籍，岂悲临老事戎轩。

唯怀药饵蠲衰病，为惜馀年报主恩。
彩震碧浪居留题
李之世（明代）

耽幽此结斋，一径草深霾。树阴疑压阁，日影不移阶。

竹密成行次，篱蔓没安排。坐来清露重，花气逗人怀。
石桥
陶谷（宋代）

重重翠幛耸云端，玉殿金楼缥缈间。
圣境不容凡俗到，故将飞瀑隔尘寰。
秋月
佘五娘（明代）

银蟾初上海天晴，一色玻璃万里明。绛阙夜凉来凤翥，瑶台风细听鸾笙。

兔从玉界光中现，人向虹桥影里行。坐久露华清入骨，恍疑今夜在蓬瀛。
初止毂下车马羸惫
宋庠（宋代）

九衢横鹜遍骖騑，晓日浮云万盖迷。
借问东京朱伯厚，一车何苦日奔驰。
送刘世熙赴四川佥事管水利
吴宽（明代）

行行万里去分司，直到西川欲尽时。肯使江流归滟滪，还看山月照峨嵋。

外台总自刑曹出，上马亲将御敕持。千古李冰功不废，离堆刊木建生祠。
华亭百咏·昆山
许尚（宋代）

岁久阡原变，平时草木深。
英才没黄壤，旧事不堪寻。
过马头
陶安（明代）

暖日轻风过马头，石矶重叠锁江流。两朝不见青山面，惊喜层峰迓客舟。
临江仙
程垓（宋代）

浓绿锁窗闲院静，照人明月团团。夜长幽梦见伊难。瘦从香脸薄，愁到翠眉残。

只道花时容易见，如今花尽春阑。画楼依旧五更寒。可怜红绣被，空记合时欢。
兴化益长老请赞
释师范（宋代）

益无所益，为无所为。
迥超玄化，杳绝机宜。
桃红李白自芬披，问著东风总不知。
次韵张守阻冰
陈造（宋代）

清篇方鼎来，强韵不可柰。
胆掉久未定，如守上泷柂。
浑厚出绮丽，平谈含顿挫。
正始叹不嗣，黄初君突过。
想当舟陷泥，势若右旋磨。
河神要好句，待君颜一破。
我行阻重壩，倍费客炊火。
邗沟尘欲扬，人步沟尾汊。
一雨濯旱枯，此惠谁所假。
生世天不人，孰者可吊贺。
过从礼
赵蕃（宋代）

崖壁怒开张，盆山草木苍。
高深类盘古，琐细亦禅房。
雨润画粘壁，风微书散床。
小留谈不恶，而我病成妨。
定风波（客有两新鬟善歌者，请作送汤曲，因戏前二物）
黄庭坚（宋代）

歌舞阑珊退晚妆。主人情重更留汤。冠帽斜欹辞醉去，邀定，玉人纤手自磨香。

又得尊前聊笑语。如许。短歌宜舞小红裳。宝马促归朱户闭人睡。夜来应恨月侵床。
新筑落成梦一老僧修眉皓项趺坐门楣上云入定五千年矣梦中讶其不经赠之以诗实奇梦也醒而记之时癸未中秋后五夜
成鹫（清代）

僧老门高谁占先，相闻趺坐五千年。弥勒下生犹不起，蒲团铁铸也应穿。
六月雨十一首
许月卿（宋代）

五更殊觉洗空忧，一雨端能接引秋。
陋室了知饶鹤料，高田无复拆龟畴。
蒲葵扇老堪藏箧，杨柳梢存不见洲。
混混浊流聊濯足，玉泉金井酒宜篘。
烟雨楼用韩子祁诗韵
乾隆（清代）

春云欲泮旋濛濛，百顷南沏一棹通。
回望还迷堤柳绿，到来才辨榭梅红。
不殊图画倪黄境，真是楼台烟雨中。
欲倩李牟携铁笛，月明度曲水晶宫。
再和十首
刘克庄（宋代）

君忆东湖不久归，我思陈迹恍难追。
殷勤为报莺花说，止有诗情似旧时。
思贤堂萧君筑室江上馆李先之先之既没李伯纪其堂曰思贤云二首 其一
孙觌（宋代）

扁榜银钩劲，褒题衮相尊。天边玉楼去，江上草堂存。

蝇附俄千里，龙登有一门。萧郎传旧业，击水看溟鲲。
汴河守冻
许邦才（明代）

客馆寒灯泪满襟，间关万里欲归心。
眼前一水冰霜苦，又说三江瘴疠深。
蕙斛赠赵倅次韵谢其所赋 其一
韩淲（宋代）

层华旖旎正关春，正苦无诗与写真。持送平分风月手，果题香草属幽人。
自君之出矣
刘骏（南北朝）

自君之出矣，金翠闇无精。
思君如日月，回还昼夜生。
和任宰元绍见寄十首以归来问信湖山抚摩松菊
吴芾（宋代）

出仕惭无补，长年咏式微。
天公怜我意，一旦许来归。
辋川集二十首。椒园
裴迪（唐代）

丹刺罥人衣，芳香留过客。幸堪调鼎用，愿君垂采摘。